b'\n_START_ARTICLE_\nEgyptin mau\n_START_SECTION_\nRodun historiaa\n_START_PARAGRAPH_\nEgyptil\xc3\xa4isen maun arvellaan olevan L\xc3\xa4hi-id\xc3\xa4n Kairon paikkeilla syntynyt alkuper\xc3\xa4isrotu. Maun arvellaan olevan Egyptin pyhien kissojen j\xc3\xa4lkel\xc3\xa4inen, ja se on ainoa luonnollisesti syntynyt t\xc3\xa4plik\xc3\xa4s kotikissarotu. Useiden pyramidien sein\xc3\xa4maalauksissa on kuvattuna t\xc3\xa4plikk\xc3\xa4it\xc3\xa4 kissoja osallisena ankkojen mets\xc3\xa4styksess\xc3\xa4 yhdess\xc3\xa4 ihmisten kanssa. Egyptinmaun juuret ulottuvat siis yli 3\xc2\xa0500 vuoden taakse. Mau on arkeologisten l\xc3\xb6yt\xc3\xb6jen valossa maailman vanhin kesykissarotu. Mau tuli Roomaan 1950-luvulla ja Amerikkaan 1953. Vuonna 1978 CFA hyv\xc3\xa4ksyi egyptinmaun ja 14 vuotta my\xc3\xb6hemmin vuonna 1992 sen hyv\xc3\xa4ksyi my\xc3\xb6s FIF\xc3\xa9. Ensimm\xc3\xa4inen mau tuli Suomeen 1993, ja vuonna 2013 yksil\xc3\xb6it\xc3\xa4 on hieman p\xc3\xa4\xc3\xa4lle sata. Kasvatuksen seurauksena m\xc3\xa4\xc3\xa4r\xc3\xa4 on kasvussa. Suomessa ensimm\xc3\xa4inen pentue syntyi vuonna 2006. _NEWLINE_Nyky\xc3\xa4\xc3\xa4n virallisia egyptinmau-kissoja on Amerikassa, Euroopassa, Australiassa ja useilla muilla alueilla, joissa harrastetaan kissankasvatusta. Ep\xc3\xa4virallista, ei-puhdasrotuista mauntyyppist\xc3\xa4 kesykissaa esiintyy katukissoina ja lemmikkein\xc3\xa4 yleisesti koko It\xc3\xa4-Afrikan pohjoisosassa, ja se on tuttu n\xc3\xa4ky kulkukissana Kairon kaduilla.\n_START_SECTION_\nLuonne\n_START_PARAGRAPH_\nEgyptinmau on yst\xc3\xa4v\xc3\xa4llinen ja leikkis\xc3\xa4. Se on hyvin aktiivinen ja seurallinen kissa. Mau on \xc3\xa4lyk\xc3\xa4s, ja se voi opetella itsekseen temppuja, kuten oppia avaamaan suljettuja ovia ja noutamaan leluja. Useimmiten kissa kiintyy yhteen ihmiseen ylitse muiden, mutta "lahjuksin" se voi kiinty\xc3\xa4 my\xc3\xb6s muihin. Mau \xc3\xa4\xc3\xa4ntelee paljon, mutta sen \xc3\xa4\xc3\xa4ni on kaunis ja hiljainen.'